Vores ophold i Rosaries lejlighed i Trastevere var rigtig fin. Rosaria var rigtig god til at kontakte os inden opholdet og også svare på spørgsmål og skrive til os undervejs. Det var nemt at komme ind i lejligheden med de nøglekoder, vi fik tilsendt.
Lejligheden fremstod som hyggelig, lys og ren. Det er en lille kælderlejlighed, men der var alt, hvad vi skulle bruge. Derudover er området, Trastevere meget hyggeligt og stille + roligt. Vi følte os meget trygge i kvarteret og i lejligheden. Det eneste lille minus var, at der er en stor vej udenfor, så man kunne høre biler køre forbi, når man skulle sove, men et par ørepropper afhjælper det fint, og det skal virkelig ikke afholde jer fra at booke lejlgheden, for den er så fin.
Det tog os 10 min. på gåben derfra til Peterskirken og 15 min. til Vatikanmuseet. Det tog ca. 30-40 min. på gåben indtil den gamle bydel i Rom, hvor man skal krydse Tiberen for at komme frem til Forum Romanum, Colluseum, Pantheon, Den spanske trappe, Trevi Fontænen, Piazza Navonna og de andre fine, historiske steder derovre.
Et stort plus er, at der ligger et supermarked lige overfor lejligheden med åbningstider fra kl. 08:00-22:00 de fleste dage. Det brugte vi flere gange.
Fra lufthavnen synes vi det nemmeste var at tage Leonardi Da Vinci Expressen (direkte tog, som går meget ofte) til Termini og så herfra tage et tog til St. Pietro station, som ligger 5-10 min. gang fra lejligheden. Man køber billetter i billetautomaterne. Der findes 8 automater helt nede ved togene i lufthavnen, så man er ikke afhængig af den ene automat i selve lufthavnen. Vær opmærksom på, at det tager lidt tid at gå hen til toget fra lufthavnen og det samme fra Termini. Vær også opmærksom på, at det ikke altid er muligt at booke 2.klasse. Nogle gange må man booke 1.klasse, som er dyrere. Men det er stadig billigere end en taxa.
Alt i alt giver vi vores varmeste anbefalinger til dette overnatningssted og deres søde værter. Tusind tak for et godt ophold i fantastiske Rom. :-)